钦定古今图书集成/明伦汇编/官常典/第746卷 > 蒋佳征 吴畅春 王寅 陈正亨
## 钦定古今图书集成/明伦汇编/官常典/第746卷 > 蒋佳征 吴畅春 王寅 陈正亨

按《明外史忠义传》：“佳征，灌阳人。天启四年举于乡。崇
祯中为盱眙知县，治甚有声。县故无城，佳征知贼必
至，训民为兵。十年秋，贼果来犯，或劝出避，持不可，设
伏要害而亲率兵往诱，贼歼甚众。贼怒，环攻之，力战
而死。其母闻之，亦投缳死。兵部尚书杨嗣昌上言：佳
征身自为将，与守备高养正分营御贼，众寡势悬，身
陨疆场。请赠奉训大夫、尚宝少卿，锡之恤典。”制曰：“可。”
未几，巡按御史言：“佳征为国捐躯，子忠母义，宜赐谥
荫，以植伦常。”乃建表忠祠，并母奉祀。同时，江北死难者，又有吴畅春、王寅。畅春，汉阳人。崇祯八年为潜山
天堂寨巡检，练乡兵防贼。明年冬，贼至，夜设燎，大惊
去之。逾年，贼再至，畅春死守力屈，仰天叹曰：“吾得死
所矣！”手刃数贼，被执不屈死。赠迪功郎、安庆府经历，
荫子所镇抚。寅，钱塘人，膂力绝人。举武乡试，以父征
播功为千户。崇祯中，擢抚标守备。见部卒脆弱，诧曰：
“曩戚将军，练浙兵，闻天下，今若尔耶？”督教之，卒始可
用。十年迁龙江都司，未上，调赴泗州护祖陵。贼来犯，
寅曰：“贼众我寡，及其未集，可破也。”卷甲疾趋，至盱眙，
斩其先锋一人。战自午迄申，贼来益众，与守备陈正
亨陷阵死。赠镇国将军、都指挥佥事。正亨赠昭勇将
军、指挥使，并官一子。